དེ་ཡང་རྣམ་དཔྱོད་ལྡན་པ་དང༌།བྱམས་བརྩེའི་བསམ་པ་མ་བརླག་པའི་ཐོག་ནས་རྒྱ་མིར་ཁ་གཏད་གཅོག་དགོས་པ་མ་གཏོགས་ཤེས་ཡོན་མེད་ན་རྒྱ་མིར་ཁ་གཏད་གཅོག་མི་ཐུབ།མེས་མེ་གསོད་ཐུབ་ཀྱི་མ་རེད།མེ་ཆུས་གསོད་དགོས་པ་རེད།དཔེ་དེ་བཞིན་དུ་ཕ་རོལ་པོའི་ངོས་ནས་ང་རང་ཚོ་ལ་བསམ་གནག་དང༌།གནོད་སེམས།ཕྲག་དོག་དང༌།འདོད་རྔམ་དེ་འདྲས་ཀུན་ནས་བསླངས་ཏེ་ང་ཚོའི་སྒང་ལ་ཚུར་བཙན་དབང་མནར་གཅོད་གཏོང་གི་ཡོད་ན་ཡང༌།ང་ཚོའི་ཕྱོགས་ནས་རྣམ་དཔྱོད་ལྡན་པ།བྱམས་བརྩེ།ལྷག་བསམ།ཕན་སེམས།བཟོད་བསྲན་ལྡན་པ་བཅས་ཀྱི་སྒོ་ནས་རྒྱ་མི་ལ་ཁ་གཏད་གཅོག་དགོས།རྒྱ་མིའི་ནང་ནས་ང་ཚོ་བོད་པ་ལ་རྒྱབ་སྐྱོར་བྱེད་མཁན་ཇེ་མང་ཇེ་མང་དུ་འཕེལ་བཞིན་ཡོད།